
Mesterséges intelligencia használata vérgázparaméterek neminvazív predikciójára

Kulcsszavak: Mesterséges intelligencia; Vérgáz; Oxigéntenzió; Szén-dioxid tenzió; Kapnográfia
Bevezetés: A mesterséges intelligencia (MI) orvosi alkalmazása robbanásszerűen növekszik, egyik legyakoribb felhasználási formáját a prediktív elemzés képzi. Aneszteziológiai és intenzív terápiás klinikai gyakorlatban gyakran van szükség vérgázparaméterek meghatározására, melyre a mintavétel invazív jellege miatt nem mindig van lehetőség. Vizsgálatunk célja olyan klinikailag is könnyen használható MI-alapú modell létrehozása volt, mely a neminvazívan mérhető légzésmechanikai és kapnográfiás paraméterekből lehetővé teszi a csak invazívan meghatározható az artériás oxigén- (PaO2) és szén-dioxid parciális nyomásértékek (PaCO2) predikcióját.
Módszerek: Mély neurális háló alapú MI algoritmusunkat a korábbi klinikai vizsgálataink során altatott, lélegeztetett, szívsebészeti beavatkozáson áteső betegekben (n=407) gyűjtött, kényszerített oszcillációs légzésmechanikai paramétereket, volumetrikus kapnográfiás változókat és artériás vérgázértékeket tartalmazó adatbázisunkon tanítottuk be, melyet 80:20 arányban osztottunk tanító és validációs adattáblákra. Külön modelleket alkottunk PaO2 és PaCO2 előrejelzésére. A predikció pontosságát a validációs adattáblán a valódi értékektől való százalékos eltérés abszolút értékével jellemeztük.
Eredmények: PaCO2 esetén az MI által nyújtott predikció a validációs adatokon átlagosan 4,51±3,25% kal tért el a valós értéktől. Az esetek 93,1%-ában 10%-on belüli egyezést találtunk. Rosszabb eredményt találtunk PaO2 esetén az MI predikciójának megbízhatóságában: az előre jelzett érték átlagosan 31,0±41,1%-kal tért el a valóstól, valamint 10%-on belüli egyezést csak az esetek 33,3%-ában tapasztaltunk.
Megbeszélés: Az általunk betanított mesterséges intelligencia neminvazív módszerekkel mérhető értékek alapján nagy pontossággal képes előre jelezni az egyébként invazív artériás vérvételt igénylő PaCO2 értékét, míg PaO2 esetén a módszer pontossága még nem kielégítő. A predikció szempontjából legnagyobb súllyal bíró paraméterek azonosításával, és a modell további finomításával a legnagyobb klinikai jelentőséggel bíró PaO2 MI-alapú becslésének javulása várható.
Támogatók: OTKA-NKFIH FK134274



